Papersnake/gushiwen huggingface dataset:
水调歌头（上辛幼安生日）
韩玉（宋代）

重午日过六，灵岳再生申。丰神英毅，端是天上谪仙人。夙蕴机权才略，早岁来归明圣，惊耸汉庭臣。言语妙天下，名德冠朝绅。

绣衣节，移方面，政如神。九重隆眷倚注，伟业富经纶。闻道山东出相，行拜紫泥飞诏，归去秉洪钧。寿嘏自天锡，安用拟庄椿。
题画四首 其二 买臣负薪
童轩（明代）

生计萧条一束薪，担头书卷久忘贫。却怜昼锦还乡日，道上清除有故人。
谒伏羲陵
佘翔（明代）

中原万树带秋阴，陵寝苍茫一气深。龙驭杳然归太始，蓍丛犹发白云岑。
【双调】夜行船_帘外西风飘
马致远（元代）

帘外西风飘落叶，扑簌簌落满阶砌。晚景消疏，秋声呜咽，又是断肠时节。
【乔牌儿】寸心愁万叠，业眼怎交睫？孤帏难捱半夜，凄凉何日彻！
【风入松】劣冤家真个负心别，陡恁的随邪。好姻缘取次磨灭，谩交人感叹伤叹！楚岫被云遮，袄庙火烧绝。
【鸳鸯煞】谁承望半路思他心起，待刚来自家冤业。宝鉴分开，玉簪掂折。喝道薄幸亏人，神天觑者。到如今着坚心儿捱，不消分别。负德辜恩见去也。
又
一片花飞春意减，休直到绿愁红惨。夜拥鸳衾，晓临鸾鉴，病恹恹粉憔胭淡。
【风入松】再休将风月檐儿担，就里尴尬。付能捱得离坑陷，又钻入虎窟蛟潭。使不着狂心怪胆，恁却甚饱轻谙。
【阿忽令】才见了明暗，且做些搠淹，倘忽间被他啜赚，那一场羞惨。
【鸳鸯煞】有魂灵晓事伊台鉴，没寻思休惹人嚼啖。恁便坐守行监，少不得个面北眉南。唱道小可何堪，他亲怎敢。恁那鬼厮扑恩情忺，得时暂委实受过吃苦难甘，恁时节冤家信得俺。
夜行船
不合青楼酒半酣，据些呵小生该斩。楚岫云迷，蓝桥水淹，没气性休交人啜赚。
【风入松】对人前排得话儿岩，就是尴尬。吓破风流胆，这一场吃苦难甘。相知每无些店三，般得人面北眉南。
【阿忽令】觑了他行赚，呼了它言谈。动不动口儿泼忏，道的人羞惨。
【鸳鸯煞】尽教他统镘的姨夫喊，岂无晓事相知鉴。俺不是曾花里钻延，酒楼上贪婪。唱道俺气般看他，他心肝般看俺。想这场聚散别离寻思好淡。若是奶奶肯权耽，俺这合死的敲牙再不敢。
初夏夜同明卿元美游张氏园亭五首 其五
宗臣（明代）

夜色乱相射，幽人那可禁。天流孤月白，庭落大槐阴。

忽起千秋思，能空万里心。长吟一汗漫，纤露下衣襟。
和陶拟古九首 其三
苏轼（宋代）

客去室幽幽，鵩鸟来座隅。引吭伸两翅，太息意不舒。

吾生如寄耳，何者为吾庐。去此复何之，少安与汝居。

夜中闻长啸，月露荒榛芜。无问亦无答，吉凶两何如。
忆秦娥 寒夜不寐忆亡女
沈宜修（明代）

西风冽。竹声敲雨凄寒切。凄寒切。寸心百折，回肠千结。

瑶华早逗梨花雪。疏香人远愁难说。愁难说。旧时欢笑，而今泪血。
句
皇甫松（唐代）

夜入真珠室，朝游玳瑁宫。（《纪事》载：松为牛僧孺表

甥，不相荐举。因襄阳大水，极言诽谤。真珠乃牛爱姬也）
中书侍郎赠银青光禄大夫傅钦之挽辞三首
苏颂（宋代）

璞玉浑金量，经邦论道贤。
肖形真间气，委蜕欻终天。
繐帐群公奠，楹书奕世传。
云谁哭之恸，庆历老同年。
夜呈钦止审知时钦止归自三衢
赵蕃（宋代）

政尔相从问阿兄，忽闻门外竹车鸣。
对床纵复无今雨，展卷不妨同短檠。
颇念兴乘聊一诣，却怜侍立苦频更。
风微佛屋琅璫绝，古柏阴中看月明。
观西淙千丈瀑布
胡仲弓（宋代）

万斛明珠万叠雷，分明激破白云堆。
何因卷上银河去，莫放濑溪桥下来。
江神子·萃锦园看海棠，分韵得秾字
夏孙桐（清代）

瑶轩都被锦云封。逞春容。十分秾。花下分茵，花片堕杯中。

料得今宵无月到，银烛映，越娇红。

西园胜侣漫追从。惜衰翁。彩毫慵。羞对琼姿，不称赋惊鸿。

但祝来年花更好，铃索静，护春风。
吴王挽词
徐铉（宋代）

倏忽千龄尽，冥茫万事空。
青松洛阳陌，荒草建康宫。
道德遗文在，兴衰自古同。
受恩无补报，反袂泣途穷。
广陵遇孟九云卿
韦应物（唐代）

雄藩本帝都，游士多俊贤。夹河树郁郁，华馆千里连。

新知虽满堂，中意颇未宣。忽逢翰林友，欢乐斗酒前。

高文激颓波，四海靡不传。西施且一笑，众女安得妍。

明月满淮海，哀鸿逝长天。所念京国远，我来君欲还。
梅华阁
顾大猷（明代）

残雪映江城，春风度郊郭。
不见阁中人，梅花自开落。
菩萨蛮 月夕对玉簪独酌 文津阁本中庵集六
刘敏中（元代）

遥看疑是梅花雪。近前不似梨花月。秋入一簪凉。满庭风露香。举杯香露洗。月在杯心里。醉眼月徘徊。玉鸾花上飞。
赠日者冯鼎山
蒲寿宬（宋代）

冯君胸中烂星斗，测人穷达谁与偶。
得钱便据青旗亭，北斗还堪把浆酒。
醉来访我梅花傍，索饮哦诗恣狂吼。
平生许予皆公侯，大轴长篇玩盈手。
不言于麓神仙人，泣雨滂沱气填口。
与君生长醉乡国，借箸前筹为君剖。
东坡固类韩昌黎，伯伦何如毕吏部。
何处有酒三百壶，姓字甘书酒人簿。
畏死安能抱仁义，贪生不解推子午。
酒星此去住何宫，相从且作糟丘主。
菩萨蛮
韩洽（明代）

疏帘淡月和烟入，琵琶深夜愁弦涩。莫奏踏罗裳，沙寒闻雁娘。

重衾宵梦午，梦忆莲花浦。归棹带星澜，隔船窥舞鸾。
秦中吟十首。歌舞（一作伤阌乡县囚）
白居易（唐代）

秦中岁云暮，大雪满皇州。雪中退朝者，朱紫尽公侯。

贵有风雪兴，富无饥寒忧。所营唯第宅，所务在追游。

朱门车马客，红烛歌舞楼。欢酣促密坐，醉暖脱重裘。

秋官为主人，廷尉居上头。日中为一乐，夜半不能休。

岂知阌乡狱，中有冻死囚。
九姑山最高亭
姚彀（宋代）

一亭重构冠崇冈，下瞰千岩拱四旁。
作意只图分野景，凌空因四近天光。
银河入夜侵衣冷，玉桂乘秋泛席香。
我辈公馀堪燕集，登临何必待重阳。
寻云陟累榭送严子善之上犹
刘崧（元代）

寻云陟累榭，遐览以舒忧。皛皛天宇清，矗矗栏楹幽。

静赏抚危构，浩歌睇崇丘。君子有远行，佳期谁与俦。

饯言以遵路，延伫更临流。
观严中允升平嘉宴诗记恭赋
顾光旭（清代）

圣祖天纵神武姿，兴文偃武开康熙。六合清照中天曦，要荒侯康绥蛮夷。

秦蜀闽粤烟鞭箠，滇南万里飞红旗。二十年冬奏班师，明年上元放夜期。

帝曰臣民共乐之，乃命张宴庆允釐。内廷臣英臣士奇，传旨预宴诸臣知。

泰交有道式燕斯，君臣相悦古所宜。乾清宫启双蟠螭，诸臣就列月上时。

此时上下万炬施，陛立双柱辉龙螭。历陛升阶自玉墀，文石栏楯光陆离。

鳌山海市悬玻璃，山川人物相逶迤。云英错采罗神芝，诸臣上寿称介禧。

虞廷乐作趋后夔，虎拜稽首凤来仪。天浆下赐金屈卮，酒行以次光风吹。

《阳春》一曲声正迟，笑言无禁荷圣慈。内奏《云门》协《咸池》，须臾机转鳌山驰。

风樯阵马旋相随，盘盘彩树何纷披。更起献酬啜醇醨，工歌既醉再拜辞。

未须问夜如何其，月满太液流轻飔。鹓序鹄立莲漏移，雪残鳷鹊皆融怡。

俄传天语出殿帷，纪此嘉宴须鸿词。汉家故事《柏梁》诗，诘朝珥笔看撚髭。

赓飏无事刻烛为，此诗首出圣藻垂。诸臣分行笔下摛，臣荃楷书付劂剞。

御制序文诏来兹，绳孙拜赐奉恩私。传家重宝杂鼐鼒，自记简末字若丝。

文学侍从臣职司，圣敬日跻日孜孜。诚正而后修齐治，海宇乐业无疮痍。

蚩尤不足劳轩羲，吾观此记重有思。拓本所赐恨未窥，鼎湖弓剑难攀追。

古先哲王奚所持，惟与氓庶同安危。君者中心臣四肢，股肱以惰万事堕。

崇阶厚禄深倚毗，笙簧酒醴非娱嬉。汉武侈大穷边陲，文武欲尽民凋疲。

未调玉烛炫五枝，青史垂戒后世嗤。帝心借鉴神肃祇，和气翔洽福所绥。

古云树德莫如滋，训典所载不吾欺。巍巍荡荡升平基，上追《雅》《颂》夫何疑。
陇头水
周密（宋代）

陇阪萦九折，一折一愁绝。涓涓陇头水，征人眼中血。

水流有尽时，征人无还期。
谢通讲师五偈
释正觉（宋代）

五月人间膏火煎，清风麈对有夤缘。
点头顽石能明证，借口虚夤解讲玄。
随类佛身分百亿，出尘红卷等三千。
未闲相约蒲禅稳，作别又趋华雨筵。
答陈涣见赠
周孚（宋代）

好学有如此，肯来从我游。閒名知未谢，老面不胜羞。

政复勤三上，行当让一头。寒鱼在沮洳，纵有不须求。
予夏中卧病起已见落叶因取渊明诗门庭多落叶慨然知已秋赋十章遣兴 其九
李彭（宋代）

林庐亦云乐，欲语辄复已。取琴抚徽弦，妙不在宫徵。
壬午九日士资自广运铁南雄归途过家士贽士赟有诗因用韵
萧立之（宋代）

惊心节物首重回，尚觉昏云黯未开。旧向醉馀狂客帽，今犹健在倒莲台。

菊如杜老开偏晚，客胜后山期不来。碌碌阿奴俱在目，剩锄菘韭种蒿莱。
莫春感兴
谢翱（宋代）

天涯芳草梦，此意未应泯。独对风烟老，虚为江海人。

渔樵分落日，樱笋过残春。举世无知己，他生应逐臣。
次櫂歌韵
韩元吉（宋代）

宛宛溪流九曲湾，山猿时下鸟关关。
钓矶茶灶山中乐，大隐苍屏日月閒。
鹿伯可郎中园池杂咏·见一堂
楼钥（宋代）

灵澈清诗千载传，始闻林下有斯贤。
傍人只道休官早，见一名堂已十年。
鹿鸣宴席上诗二首奉送解元诸先辈
汪应辰（宋代）

从来人物数成都，果见英髦入荐书。
齐鲁风流方演迤，渊云文采自纡余。
姓名即上飞龙榜，乡里争迎驷马车。
圣世取才三尺在，但惭无地更吹嘘。
结交行怀于穀山年伯兼讯侯将军
冯琦（明代）

呜呼！结交难结心，无论廊庙及山林。
下里浮沉世事浅，中朝出山人情深。
二十年来与公厚，倒屐倾筐无不有。
亹亹清谈曲席前，沉沉夜酌疏钟后。
有时联骑游郊衢，谁相从者葛与朱。
侯生亦自有侠骨，酒酣击缶歌呜呜。
远从京华望丘壑，迥如樊笯思寥阔。
一朝客散长安邸，千林万点从风落。
朱君窜，葛君死，贵阳老将亦归里。
齐鲁天青两少微，并驱中原与公耳。
尚书舄学士鱼，岁云暮矣公何如。
安得朝廷新事少，渐看社稷旧人疏。
公别长安能几载，故侣心期复谁在。
里中何人与同调，公近岱宗仆近海。
丈夫岂必长垂绅，羡公有笔如获麟。
城边黄石应知我，海上青山不负人。
问余山中何所有，冶湖一曲竹十亩。
有山有水复有酒，公能命驾一来否？
祝栖壑老和尚七十初度
王应华（明代）

鼎湖深处即西方，寿佛由来不可量。度尽世间方满愿，吾师一念与天长。
初闻南湖蛙声成三诗
张镃（宋代）

枵花杨柳傍清明，淡沲风光画不成。
春到此时须急赏，绕堤今夜有蛙声。
函镜如书帙号曰观如编题其首以伽陀
郑刚中（宋代）

个中三业身，如梦幻泡影。如露亦如电，无有真实相。

是诸六物者，众生悉如之。以寔诸有故，遂随起灭中。

我今于诸有，不起空华见。普愿同一切，常作如是观。
咏史下·范粲
陈普（宋代）

半生脚不踏晋土，有翼还须飞上天。
好遣竹林诸放达，谈庄说老寝车前。
诉衷情近·雨晴气爽
柳永（宋代）

雨晴气爽，伫立江楼望处。澄明远水生光，重叠暮山耸翠
。遥认断桥幽径，隐隐渔
村，向晚孤烟起。
残阳里。脉脉朱阑静倚。黯然情绪，未饮先如醉。愁无际
。暮云过了，秋光老尽，
故人千里。竟日空凝睇。
送王太博知建昌军
魏野（宋代）

莫叹三山隔五云，建昌境好说纷纷。
虽然尚作贫才子，犹免潜呼老使君。
远逐朱轮输雁阵，闲亲画舸羡鸥群。
棠郊独恨分携后，高论何时得再闻。
太白骑驴处
张鹏翮（清代）

把酒临风忆李公，诗豪才气贯长虹。荐贤为国谁堪比？万古风流感慨中！
蜡梅十五绝和陈天予韵
唐仲友（宋代）

日暮天寒倚竹人，淡妆别有一般春。
紫橐深貯香无限，金缕初裁稳称身。
题陕府同判衙吏隐亭
魏野（宋代）

小亭高岸上，危绝复何言。
墨迹唐丞相，诗牌宋状元。
山形连二华，河势泻三门。
吏隐真宜此，无穷景满轩。
晓起长安道中
金孝槐（清代）

野店杂声唱晓寒，一钩残月堕林端。红楼梦里何曾识，付与行人马上看。
和东坡四时词
刘诜（元代）

燕子轻寒生院落，佳人自卷猩红幕。楼头风细堕杨花，帘下日长添绣萼。

缬纹酒晕透琼肌，双陆初赢笑问谁？閒绾同心当户立，不知花影满春衣。

幕波微皱回廊永，酒阑手枕珊瑚冷。槐影横阶午簟凉，榴花满地风帘静。

梅酸未试意先颦，倦拂琵琶拨未匀。纨扇半閒冰椀冻，翠禽两两下窥人。

瓶浸双头连颗绿，画阑閒却青奴竹。微凉半下水晶帘，坐看疏萤度高屋。

夜静楼风时动扃，隔墙一叶落虚庭。血色鸳罗裁未就，月明处处起砧声。

烛暗睡轻闻画角，玉盆脂水红冰薄。深户无风绣幄垂，小瓶一片梅花落。

辘轳隔屋转伊鸦，云母香猊晕宿霞。报道卷帘寒雾重，午妆才试翠钿花。
忆鹿鹤
吴芾（宋代）

山中鹿鹤久相疏，恨不归来与汝俱。
飞舞尚如前日否，奔腾还汝后山无。
不闻警露来庭下，犹想衔花近座隅。
叹我素钟山野性，从来与汝本无殊。
送章章甫赴永昌司理 其二
区怀瑞（明代）

吏隐容才子，骚坛见古人。题诗海国遍，执法洱河新。

邛笮纡官路，澜沧极汉津。试看诸葛垒，岂但碧鸡臣。
相和歌辞。长门怨二首
郑谷（唐代）

闲把罗衣泣凤凰，先朝曾教舞霓裳。

春来却羡庭花落，得逐晴风出禁墙。

流水君恩共不回，杏花争忍扫成堆。

残春未必多烟雨，泪滴闲阶长绿苔。
对镜吟
白居易（唐代）

闲看明镜坐清晨，多病姿容半老身。谁论情性乖时事，

自想形骸非贵人。三殿失恩宜放弃，九宫推命合漂沦。

如今所得须甘分，腰佩银龟朱两轮。
高丽炉一枚寄虎丘结老为说偈言
曹勋（宋代）

兹炉之先，鲸波空际。
有国曰韩，以陶以器。
奉之函丈，宝烟轻细。
此一瓣香，用严报地。
兰州
沈青崖（清代）

峻绝皋兰路，东冈势渐平。九边通玉垒，万里锁金城。

山抱高低色，河流画夜声。雄图分百二，揽辔倍含情。
龙翔真歇和尚求诗赠一首
苏籀（宋代）

象骨岩居闽府教，江海两封黄纸召。
孤云自南仍更东，阻觐尧蓂友廊庙。
讲通时论毗昙经，一佛出世只为人。
凝师白传有真契，凿齿弥天必相值。
河汉滔滔渺涯涘，三反九折时游戏。
簦屩跻堂累千辈，鍧雷激电非思议。
毫忽微差失大千，同尽鸳鸿与蝼蚁。
菩提一切皆具足，刮膜分光诚岂弟。
体味龙宫七佛书，卢老面目云何是。
余生流浪无明窟，回首尘尘非自己。
季咸鬼眼必见窥，和璞妙算应不遗。
大士知言善呵蔽，朝闻夕殒甘如饴。
疑蛇一祛病当愈，识路还家要有时。
金华士女涕泗流，胡为决往龙翔游。
是间虽住亦非住，奔轶常行祖师处。
题钓月轩
张天英（元代）

武陵溪上钓鱼矶，白云青树秋晖晖。长竿倚石月初上，新雨满池鱼欲飞。

清郎笑奉长生箓，寿客看舞斑斓衣。风流一散何时见，梦绕竹林行翠微。
灯下读黎简民诗得四章 其四
姚燮（清代）

夜气闻山腥，坐我万丈潭。手握骊龙珠，百怪供穷探。

若君临我骊，风髯飘以髟。两目睨日月，气和神则严。

君为我魂魄，我为君史监。根株固纠结，镰刃无能芟。

读之竟一烛，风力来助酣。起视苍莽中，天釜云如黬。

但露孤星光，炯炯南斗南。掷我手中珠，高下芒相参。

万事有犄角，谁来鼎之三？君知或我笑，笑我情亦甘。
秋海棠
黄文灿（清代）

曾闻花内有神仙，淡淡秋容色愈妍。嫩压碧桃多秀致，娇欺红杏欲焉然。

迎风差拟西施舞，沐雨恍同妃子眠。一段清香闻不得，直将五恨抹前贤。
凉州词二首 其二
王慎中（明代）

河西老卒不知秋，独倚营门望戍楼。芦管声中千里月，万行征泪一时流。
拟古（四首）
胡缵宗（明代）

迎佛何年至，驼经事恐虚。
行宫方听法，休上退之书。
儿啼索饭
杨万里（宋代）

饱暖君恩岂不知，小儿穷惯只长饥。
朝朝听得儿啼处，正是炊粱欲熟时。
发金陵折柳亭二首
张耒（宋代）

绿衮溶溶日，红飞寂寂春。
青山今古事，芳草去来人。
歌吹酒家市，帆樯贾客津。
谁云绝胜地，登眺更伤神。
鹂
司空图（唐代）

不是流莺独占春，林间彩翠四时新。

应知拟上屏风画，偏坐横枝亦向人。
西湖四时四首 其四
范纯仁（宋代）

夕阳照水晚登楼，皎月涵波夜泛舟。珍重前贤开展意，中年长愿守閒州。
梅花
黄彦节（宋代）

拟嚼枝头蜡，惊香却肖兰。
前村深雪里，莫作岭梅看。
柳梢青·病酒心情
黄简（宋代）

病酒心情。唤愁无限，可奈流莺。又是一年，花惊寒食，柳认清明。
天涯翠巘层层。是多少、长亭短亭。倦倚东风，只凭好梦，飞到银屏。
题云山图
王汝玉（明代）

三山陈翁湖海士，平生浩荡怀奇气。晚年脱迹游永嘉，写尽江南山水意。

江南山水何处多，吴头楚尾青嵯峨。天鸡啼罢海光动，大江一道悬银河。

江村绿树人家晓，燕子归时人悄悄。千山空翠挟雨来，万顷白云闲不扫。

尔不见米芾颠，海岳庙前书画船。溪藤出水雪花皎，兴来摇笔生云烟。

又不见高尚书，家住房山沧海隅。昼长坐对辽天迥，尺素乱洒云模糊。

陈翁昔岁得其奥，丘壑蟠胸夺天造。大娘剑器张颠草，手应心通入神妙。

何当放浪游名山，倒跨白鹿寻仙关。翁乎翁乎，精爽可呼起，笑折三秀云崖间。
王定国北归过衡阳惠示四诗其聚散忧乐之兴尽矣率赓二篇 其二
吕陶（宋代）

壮年驰走太行车，晚岁还家幸有馀。进取厚颜嗟鹤发，退藏深计得蜗庐。

五湖谪去谁收骨，千骑归来尚载旟。回首太平堪颂咏，圣君勤政式商闾。
塞上
柳开（宋代）

鸣骹直上一千尺，天静无风声更干。
碧眼胡儿三百骑，尽提金勒向云看。
秋江晓望
皮日休（唐代）

万顷湖天碧，一星飞鹭白。
此时放怀望，不厌为浮客。
论语绝句一百首
张九成（宋代）

担板人多见一边，圣心思虑甚周旋。
方知大禹同夫子，彼此观之无间然。
贺新郎（听琵琶）
陈纪（宋代）

趁拍哀弦促。听冷冷、弦间细语，手间推覆。莺语间关花底滑，急雨斜穿梧竹。又涧底、松风簌簌。铁拨鹍弦春夜永，对金钗钟乳人如玉。敲象板，翦银烛。六么声断凉州续。怅梅花、岁晚天寒，佳人空谷。有限弦声无限意，沦落天涯幽独。顿唤起、闲愁千斛。贺老定场无处问，到如今、只鼓昭君曲。呼羯鼓，泻醽醁。
郊行感怀
林季仲（宋代）

一夫容易缚淮阴，辟谷留侯念已深。
去伴赤松聊尔尔，后人真向海山寻。
独石站西望
楚石梵琦（明代）

塞北逢春不见花，江南倦客苦思家。
千寻石戴孤峰驿，一望云横万里沙。
去路多嫌葱岭碍，归途半受雪山遮。
张骞往往游西域，未许胡僧进佛牙。
和绛台王都官见寄春日书事之什
魏野（宋代）

绛郡政闲闻，人家可闭门。
马嘶花下路，犬睡月中村。
吏亦擎书卷，民皆挈酒樽。
竹春思隐逸，多谢动吟魂。
朱干办求颂
释正觉（宋代）

磨洗纷尘百念秋，湛然源底未分流。
其间自照因缘外，水净娟娟浮月钩。
句
范仲淹（宋代）

劝君莫过南充路，恐被冯休笑一番。
题建州富沙门楼安济桥十绝呈太守黄彦发 其一 富沙门楼五绝
刘弇（宋代）

通庄一日踊青鸳，目极须知剩得天。竞秀溪山归笔助，拨忙风月看觞传。
心月照云溪 景金本注云，一首本蓦山溪 乔
丘处机（宋代）

阴阳变化，万古同於此。得失暂时间，又何必、欣生恶死。存亡寿夭，都在百年中，回头看，北邙山，累累皆相似。身如赁舍，性假权居止。何处是家乡，任六道、循环驱使。觉来放下，不受苦孜煎，非眷属，莫忧佗，且要堤防自。
蝶恋花·百丈游丝牵别院
庄棫（清代）

百丈游丝牵别院。行到门前，忽见韦郎面。欲待回身钗乍颤，近前却喜无人见。
握手匆匆难久恋。还怕人知，但弄团团扇。强得分开心暗战，归时莫把朱颜变。
临江仙·不见昭阳宫内柳
许庭（唐代）

不见昭阳宫内柳，黄金齐拈轻柔。东君昨夜到皇州。玉阶金井，无处不风流。怅望翠华春欲暮，六宫都锁春愁。暖风吹动绣帘钩。飞花委地，时转玉香球。
送潘世衡内陟少宗伯
王紫绶（清代）

从龙仗策自关东，江上频行御史骢。钱谷暂烦萧相国，仪文终藉叔孙通。

百年礼乐方开辟，一代车书欲混同。天子垂裳问民事，入朝应奏未央宫。
句
曾几（宋代）

新如月出初三夜，清似茶烹第一泉。
雪
杨公远（宋代）

怪得云顽冻不开，漫空忽搅豆稭灰。
青留一半窗前竹，白胜三稭屋外格。
剡曲舟应撑月去，灞桥驴想得诗回。
吾侬喜有煎茶兴，不羡销金帐底杯。
宿清浪望壶头山谩题二首 其二
符锡（明代）

连峰磊磈奔壶头，罗列壶公自一丘。蹑屩巳堪凌绝顶，昂头何事尚孤舟。

通仙薤老无人采，避暑岩荒有鹿游。天与闲身真浪迹，南游奇胜得重搜。
客窗听雨四绝句次南山韵 其四
陶宗仪（明代）

新种垂杨可系船，寻盟日日到鸥边。当年曾向巴江泊，政似如今听雨眠。
有感
林景熙（宋代）

逢春感孤羁，抱古来众吠。
如何陵谷迁，芳草亦萧艾。
自邻岁月晚，复觉湖海隘。
野鸥不受招，兴在万里外。
侠客行
沈宝森（清代）

裘马五陵客，相逢入酒肆。匣中龙剑连夜吼，人间定有不平事。

千金散易尽，潜身入蒿莱。感激在意气，荆高俱粗材。

手掷人头笑归坐，锦筵红烛乾百杯。酡颜色转青，停杯默不语。

荒鸡鸣四野，长揖出门去。主人追送尘茫茫，残月在门不知处。
颂古 其十八
释慧空（宋代）

南瞻部洲锄地，东弗于逮种麦。西瞿耶尼拽磨，北郁单越吃面。
春日陪李庶子遵善寺东院晓望
卢纶（唐代）

映竹水田分，当山起雁群。阳峰高对寺，阴井下通云。

雪昼唯逢鹤，花时此见君。由来禅诵地，多有谢公文。
戏子微兼次韵陈君俞寄题兰皋
李之仪（宋代）

和风暖日作霜天，冰雪相投岂偶然。特枉新诗咏陈迹，便同佳趣赏当年。

学优曼倩三冬足，才过荆州十部贤。为问醉衾应好在，莫教痴望似蚕眠。
欢物吟
邵雍（宋代）

水云黑，火云赤。
土云黄，石云白。
送严上舍并寄诸公十首 其一 寄俞君任府判
陈造（宋代）

暇日诗成集，西来见未曾。金徽想流水，玉井定层冰。

呵护山灵惜，流传纸价增。石湖千载托，密密续前灯。
宿山中田家
翁森（宋代）

攲坐颓檐醉浊醪，松油烧尽夜萧骚。儿童十岁能吹笛，嘹亮一声山月高。
淮阴千金亭
杨杰（宋代）

良将未得用，几人能赏音。恩难忘一饭，报肯惜千金。

旧俗喜出胯，后时空愧心。至今重风义，庙食配淮阴。
五言过江邻几官舍 其一
沈遘（宋代）

君舍城之背，萧然十亩馀。四垣通野墅，一舸泛官渠。

夏木阴成后，凉天雨歇初。公门日无事，觞咏莫容疏。
祝英台近
张涅（宋代）

一番风，连夜雨。收拾做春暮。艳冷香销，莺燕惨无语。晓来绿水桥边，青门陌上，不忍见、落红无数。

怎分付。独倚红药栏边，伤春甚情绪。若取留春，欲去去何处。也知春亦多情，依依欲住。子规道、不如归去。
次韵参寥咏雪
苏轼（宋代）

朝来处处白毡铺，楼阁山川尽一如。
总是烂银并白玉，不知奇货有谁居。
梅花三首
司马光（宋代）

驿使何时发，凭君寄一枝。
陇头人不识，空向笛中吹。
湘东驿至萍乡
阮阅（宋代）

萍乡路与醴陵通，溪上长亭草木中。
行尽江南有山处，门前隔水是湘东。
开眼入定赞
释心月（宋代）

六用如如体不分，耳能观色眼能声。
而今老大宜安分，眼自观兮耳自听。
和林正甫碾茶 其二
虞俦（宋代）

肝胆由来自一家，人间何许是真茶。不妨更著姜盐伴，可但丘中咏有麻。
横翠楼元将张柔所建
黎民表（明代）

高楼当绝塞，春望转氤氲。百战全燕地，千重大漠云。

控弦无敌骑，饮羽忆将军。老去亲戎马，悲笳向夕闻。
纳凉明
刘敞（宋代）

榻移随树影，杯侧见山岑。白鸟渴求水，玄蝉清噪林。

道书无近语，天籁有遗音。向北新开径，行苔过竹阴。
闻莺
刘过（宋代）

东风扶日上花枝，恰恰幽禽弄暖时。百啭忽惊春梦破，间关石上话相思。
次张孝夫述怀韵
陶安（明代）

芙蓉池馆得秋多，深巷浑无俗客过。河朔明星遥拱极，街衢尺雨任扬波。

豸冠风采当重整，驹隙光阴有戟何。坎止流行随所遇，暂时留憩白云窝。
近以续筋丹并瓜瓠送珣禅师师有偈因和 其一
虞俦（宋代）

此身非我何由病，识破还渠大丈夫。毒药故应无用处，不须错认作醍醐。
留守相公和提举端明作三寿公字韵诗辄继前韵 景仁内翰
文彦博（宋代）

春色满伊嵩，春花拆万红。欣逢翰林主，还访玉壶公。

听赏吹箫凤，陪随飞盖鸿。樽前忍轻别，乐事转头空。
采桑子
向子諲（宋代）

人如濯濯春杨柳，彻骨风流。脱体温柔。牵系多情尽未休。

最怜恰恰新眠起，云雨初收。斜倚琼楼。叶叶眉心一样愁。
费翁新筑潭西小翠楼
安兴孝（清代）

笑傲已空裘马兴，归来重理旧园林。一庭松菊秋将老，三径烟萝客费寻。

野色远连高士榻，逸情如见古人心。樵苏共侣斜阳外，结就溪边小翠深。
迎仓使李监丞八绝
曾丰（宋代）

妙龄徒手掇科名，发轫风云九万程。
捷径何妨聊决起，通途自分且徐行。
雨花台
王安石（宋代）

盘互长干有绝陉，并包佳丽入江亭。
新霜浦溆绵绵白，薄晚林峦往往青。
南上欲穷牛渚怪，北寻难忘草堂灵。
箯舆却走垂杨陌，已戴寒云一两星。
杞梁妻
吴迈远（南北朝）

灯竭从初明，兰凋犹早薰。扼腕非一代，千载炳遗文。

贞夫沦莒役，杜吊结齐君。惊心眩白日，长洲崩秋云。

精微贯穹旻，高城为聩坟。行人既迷径，飞鸟亦失群。

壮哉金石躯，出门形影分。一随尘壤消，声雀谁共论。
周仲固尚论斋
吕本中（宋代）

周侯不出何所为，闭门读书心自知。箪瓢陋巷君不厌，读书万卷能忘饥。

上参羲皇下秦汉，采取英华几脱腕。是非荣辱姑置之，忽若乘船到彼岸。

古人之学有传授，君生寂寞千载后。问君何以识古人，袖手无言坐清昼。

以此读书为尚友，是事渺茫人信否。人信不信君不问，松柏固难生培塿。

朝来落叶乱荒城，青山照人溪水横。往来车马作尘土，想君深夜读书声。
鹧鸪天 其一 巧夕咏剪红罗
杨慎（明代）

玉露金风撼翠柯。园芳开到剪红罗。灿如天女琼花树，丽夺仙红瑞锦窠。

秋已透，夜如何。穿针楼上巧云多。七襄共爱天机好，其奈流年一掷梭。
题千秋观
苏泂（宋代）

不见风流贺季真，酒船回棹莫逡巡。
如今湖上千秋观，逢著黄冠亦可人。
奉和圣制中元日题奉敬寺
崔元翰（唐代）

妙道非本说，殊途成异名。
圣人得其要，俱以化群生。
凤吹从上苑，龙宫连外城。
花鬘列后殿，云车驻前庭。
松竹含新秋，轩窗有余清。
缅怀崆峒事，须继箫管声。
离相境都寂，忘言理更精。
域中信称大，天下乃为轻。
屈己由济物，尧心岂所荣。
道傍松一首
刘克庄（宋代）

入闽多古松，夹道疏复密。
未尝识兵火，既久蔽云日。
蠢兹惰游民，深夜腰斧出。
斸根取脂肪，窃负如鬼疾。
譬诸人刖趾，僵仆立可必。
供君一瞬光，夭彼千岁质。
暴殄圣垂诫，樵采官著律。
徼吏嗜鸡豚，熟视不诃诘。
登高抚逵路，巨干日萧瑟。
哀哉暑行人，暍死谁汝恤。
己巳正月十八九日间雪复大作不止
陆游（宋代）

早衰常畏雪，况复在江干。
三日不能出，数年无此寒。
卷帘惊滉漾，下榻觉蹒跚。
稚子应怜我，孤吟兴未阑。
新春闻赦（龙阳作）
马戴（唐代）

道在猜谗息，仁深疾苦除。尧聪能下听，汤网本来疏。
贺新郎·灵鹊桥初就
宋自逊（宋代）

灵鹊桥初就。记迢迢、重湖风浪，去年时候。岁月不留人易老，万事茫茫宇宙。但独对、西风搔首。巧拙岂关今夕事，奈痴儿、呆女流传谬。添话柄，柳州柳。道人识破灰心久。只好风、凉月佳时，疏狂如旧。休笑双星经岁别，人到中年已後。云雨梦、可曾常有。雪藕调冰花熏茗，正梧桐、雨过新凉透。且随分，一杯酒。
胡笳十八拍 第十二拍
李纲（宋代）

渔阳突骑猎青丘，天马跋足随犛牛。幕前生致九青兕，苦寒赠我青羔裘。

万里飞蓬映天过，岁云暮矣增离忧。如今正南看北斗，长安不见使人愁。
早春寄岳州李使君李善棋爱酒情地闲雅
杜牧（唐代）

城高倚峭巘，地胜足楼台。
朔漠暖鸿去，潇湘春水来。
萦盈几多暖，掩抑若为裁。
返照三声角，寒香一树梅。
乌林芳草远，赤壁健帆开。
往事空遗恨，东流岂不回。
分符颍川政，吊屈洛阳才。
拂匣调珠柱，磨铅勘玉杯。
棋翻小窟势，垆拔冻醪醅。
此兴予非薄，何时得奉陪？
书叶轩
张镃（宋代）

当处心安即洞天，黄连一炷胜龙涎。
閒房幸自无人到，谁放白云来枕前。
偶成
曹彦约（宋代）

可笑禅流错用心，或思或罢两追寻。
穷年费煞精神后，陷入泥涂辗转深。
挽方漕
陈宓（宋代）

使轺三度破胡尘，只为忠谋不为身。
后辈金缯能不吝，却嗤木强是前人。
红岩感怀四首
白玉蟾（宋代）

草青兮烟冷，山苍苍兮水楚楚。
山深兮地僻，青鸟不来兮凄苦。
断烟兮芒草。
漫兴 其二
张修府（清代）

兴来自拨床头瓮，公退惟看屋角山。镇日狸奴守残帙，一椽权署小琅嬛。
挽谏坡居士
方逢振（宋代）

谏议村中一布衾，幽潜两事最堪称。
瘗骸鬼结来生草，削发僧然后夜灯。
螭篆凄凉嗟老钝，薤章呜咽动亲朋。
羡公有子能如此，多少英雄叫不应。
送谢生式臣元戎之子也谒予门下
陈子壮（明代）

美箭东南岂尽收，弃繻英妙更无俦。庭阶曾识将军树，湖海还惊谢眺楼。

好向门生吹笛和，多惭父客执经游。长杨亦是誇胡技，鸣镝双雕看阿侯。
送沈左司从汪参政分省陕西汪由御史中丞出
高启（明代）

重臣分陕去台端，宾从威仪尽汉官。
四塞河山归版籍，百年父老见衣冠。
函关月落听鸡度，华岳云开立马看。
知尔西行定回首，如今江左是长安。
送陈表道倅岳阳 其二
楼钥（宋代）

闻说巴陵好，楼高占古城。湖光千顷白，山色一螺明。

赤壁沈沙戟，苍烟老树精。好诗收拾取，寄我慰离情。
过齐门友人居
周南（宋代）

药栏园户是邻家，破板门开两髻丫。
瓦斛子中柑落尽，腊前寻访白山茶。
谢通讲师五偈
释正觉（宋代）

一昨书来约见过，迟留行李未成那。
梨黄枣赤秋如许，发白眉庞老奈何。
相伴採薇云腻袜，不嫌伐木雨濡蓑。
对床默默香摇篆，霁月夜窗悬女萝。
楚寺寒夜作
齐己（唐代）

寒炉局促坐成劳，暗淡灯光照二毛。水寺闲来僧寂寂，

雪风吹去雁嗷嗷。江山积叠归程远，魂梦穿沿过处高。

毕竟忘言是吾道，袈裟不称揖萧曹。
绍兴祀岳镇海渎四十三首
佚名（隋代）

水星之精，播液发灵。
不发于河，既介以清。
翼翼兴荐，椒糈芬声。
载止载留，爰弛翠旌。
敷溪桥院有感
司空图（唐代）

昔岁攀游景物同，药炉今在鹤归空。

青山满眼泪堪碧，绛帐无人花自红。
鹧鸪天·金络闲穿御路杨
赵可（宋代）

金络闲穿御路杨。青旗遥认醉中香。可人自有迎门笑，下马何妨索酒尝。春正好，日初长。一尊容我驻风光。归来想像行云处，薄雨霏霏洒面
送曾季永赴道州永明尉三首 其三
赵蕃（宋代）

忆昔曾闻谪道州，每于文字见曾游。白鹅寺近永明县，试觅记碑还在不。
妾薄命六首 其一
林景熙（宋代）

盈盈梁家姝，奕奕晋朝使。斛珠不论赀，得备巾栉侍。

一笑金谷春，列屋俱敛避。岂知锦步温，巳复为愁地。

念主惠妾深，缘妾为主累。楼头风雨深，残花抱春坠。
莫奉议挽诗一首
刘一止（宋代）

五斗难堪志愿违，斜川宁与宿心期。自持雪柏霜松操，直到鸡皮鹤发时。

身世几番惊惧梦，功名一局半残棋。高风独与齐山并，他日行人口是碑。
题法喜院是院一瓦一木皆自能师手而师丈室惟
舒坦（宋代）

了无情解作攀缘，一钵三衣只兀然。
坐对青山不知老，学人休问祖师禅。
唐多令·春暮半塘小泊
陈维崧（清代）

水榭枕官河，朱栏倚粉娥。记早春、栏畔曾过。开着绿纱窗一扇，春钿笛，是伊么？
无语注横波，裙花信手搓。怅年光、一往蹉跎。卖了杏花挑了菜，春纵好，已无多。
秋怀
孔天胤（明代）

木落雁南渡，天高秋色深。
凉飚鹔夕露，疏雨散朝阴。
水冷鱼龙息，山空猿鹤吟。
将因理归驾，贞此岁寒心。
柬唐榕冈处士尚义 其一
王佐（汝学）（明代）

榕树公家有后昆，故家文献百年存。如今子好万事足，但可怡情日弄孙。
暗香 壬子寄巢云
陈曾寿（清代）

旧痕凄断，是年时携手，虎坊桥畔。愁护暮鸦，芳树阴阴后堂见。

还踏天街月影，乍忘了、西风冰簟。谁管他、如叶青衫，弦底玉龙怨。

争羡，御香染。尽夜夜露痕，襟袖难浣。几时清浅，赢得铜仙泪空满。

重觅剪灯心事，除付与、梦中庭院。却又怕、寻去也，梦中都换。
题清芬阁
茹东济（宋代）

舣棹叩朱门，雄飞处士村。诗名千古重，庙貌一方尊。

绿水长溪阔，青山远岫昏。辞华谁善继，御史是曾孙。
题扇 孀妇扇
徐积（宋代）

已写共姜誓，仍题督护歌。更无脂粉污，唯有泪痕多。
郡斋水阁闲书·闲书
文同（宋代）

逐出堪羞子溥，归来可重渊明。
试问七松处士，何如五柳先生。
秋日西湖即景
章烜（清代）

独自寻诗趁野晴，断桥南去路平平。四分台榭六分水，三面湖山一面城。

沽酒市藏枫叶暗，打鱼灯逐蓼花明。高林忽隔犹回首，指点归途带月行。
瑶池燕 开帘引燕
邹祗谟（清代）

花丝清艳。榆钱贱。燕燕近来双羽差健。玉人见。旧年红线。犀帘掩。

写蓉笺、提起重念。无多件。烦伊作个鸿便。郎如面。

回音若欠。郎心变。
同德麟仲宝过谢公定酌酒赏菊以悲哉秋之为气
李廌（宋代）

楚女唱桃叶，楚巫歌竹枝。
壮士抚长铗，语阑亦兴悲。
君看拱把松，中有千岁姿。
蕣华不及夕，柯叶漫成篱。
题伯时明皇蜀道图
李纲（宋代）

君不见开元天宝同一主，治乱相翻如手举。掔盈欲恶虽一人，变易安危原近辅。

姚宋已死九龄黜，谁使杨钊继林甫。宫中太真专宠私，塞外番酋成跋扈。

祸胎养就不自知，漫向华清遗匕箸。渔阳突骑破潼关，百二山河震金鼓。

翠华杳杳幸西南，赤县纷纷集夷虏。伤心坡下失红颜，堕泪铃中闻夜雨。

山青江碧蜀道难，栈阁连空㒟相拄。旌旗惨淡云物愁，林木阴森猿鸟侣。

戎装宫女亦善骑，皓齿明眸犹笑语。老髯奚官驱蹇驴，负橐赍粮岂供御。

九重徼卫复谁勤，万里艰危真自取。至尊狼狈尚如此，叹息苍生困豺虎。

千秋万岁不胜悲，玉辇金舆尽黄土。空令画手思入神，一写丹青戒今古。
题柱
葛道人（宋代）

罗浮山下策枯藜，琪树琼林属品题。两腋天风何处去，锦岩西更碧云西。
愁倚阑
蔡伸（宋代）

伤春晚，送春归。步云溪。绿叶同心双小字，记曾题。

楼外红日平西。长亭路、烟草萋萋。云雨不成新梦后，倚阑时。
寄刘伯
张耒（宋代）

别君几何时，人事浩千万。身如张射侯，忧愁剧强箭。

崎岖走穷县，艰苦君未见。未知菽水丰，已感霜露变。

羁孤寄穷海，亲友谁吊唁。析图补冬裘，乞米煮朝饭。

无聊犹自思，援溺固谁愿。人生不终否，此语非我分。

英雄伏泥涂，暂晦久必现。如予百不能，理自合贫贱。

岂当议隐显，而有不遇叹。但思窜山林，远脱人世患。

有田足耕耘，有水足罩汕。萧然便终老，到死百不问。

平生泥佛祖，久已师壁观。况将无生禅，下视有为幻。

吾子出群材，千牛有馀刃。行当脱尘埃，鸣佩侍清燕。

高卑各有得，愿勿讥尺鴳。不有行道人，谁当佐尧舜。

时哉勿自滞，功业在力劝。握手不可期，此计吾行辨。
次韵昌父十首 其二
韩淲（宋代）

风前月底尽幽通，影落香濡杖履中。几度吟来吟不尽，但知老树更穹窿。
鳌峰闽佳处近辅益之境益奇赋此
林俊（明代）

荒荒人世一微尘，四极坤元老化身。混沌当年良未死，参寥从此重翻新。

云天漏下日三足，雪浪吹来海万鳞。莫漫仙流访蓬岛，纪纲物象镇全闽。
送广华严归鹫峰
释重顯（宋代）

海山孤僻非蓬岛，雾冷云深松桂老。
有客凝冬何太高，巨野宵征苦相讨。
岩房杳杳凌寒空，冰霜落落分谭丛。
谁云百城沉古月，自笑八面生清风。
俄然别我还归去，惠理之徒望回驭。
重重无尽楼阁门，到必为时略轻据。
学书十绝 其六
李之仪（宋代）

玉壶试叫鸳鸯语，为问仙家似此无。养就丹砂早归去，不妨閒处作工夫。
登古邺城
杜瑛（元代）

杖底行云拂古苔，袖边风雨湿轻埃。风声尉帅黄龙去，水势朱轻白马来。

往事无端随世变，野花依旧向人开。九原唤起陈书记，坐对三台共一杯。
挽搏谏议三首
刘克庄（宋代）

昔事先皇帝，堂堂立玉墀。
进怀伏蒲疏，退诵考槃诗。
哀郢遗言切，忧周素发垂。
它年耆旧传，此笔属诸谁。
从军乐二首
姚合（唐代）

每日寻兵籍，经年别酒徒。眼疼长不校，肺病且还无。

僮仆惊衣长，亲情觉语粗。几时得归去，依旧作山夫。

朝朝十指痛，唯署点兵符。贫贱依前在，颠狂一半无。

身惭山友弃，胆赖酒杯扶。谁道从军乐，年来镊白须。
送王兖州
刘攽（宋代）

卧阁偏州独老夫，三年化尽白髭须。故人始得班荆语，督府相观剖竹符。

旧学翰林君子泽，雄文策府列仙儒。蛟龙莫作池中物，老骥几为辕下驹。

腰底印章驰传乘，道傍冠盖弃关繻。黄金上冢家相乐，文弩迎官吏疾驱。

甲子可怜同步武，光阴稍觉近桑榆。挂车正尔思前路，毕娶由来异壮图。

笑谑会须矜此酒，分飞何必待长涂。侧身东望艰梁甫，犹冀君家有只凫。
饮华生茗
王世贞（明代）

君携阳羡茶，荐以中泠水。高卧读离骚，林端月初起。
同永嘉李季和
丁复（元代）

钟山日在望，匏系未成往。我本忘世人，谁能久尘鞅。

穷猿苟择忘，冥鸿不离网。纳蕞升斗縻，乃此尺寻枉。

川江互迢递，天地一莽㝗。霸气遂终陈，山名犹姓蒋。

策羸结幽跻，拔茹倾胜赏。蜷林万虬伏，狞石群兽仰。

雨晴虹蜺裂，云热鹳鹤响。灵骨瘗浮屠，癯趺踞方丈。

陟阁鹰巢危，窥户蜂房敞。禅林旧称一，梵刹新阐两。

苾刍化城喻，獬廌严驾上。一人𣂏小月，七佛筑峻壤。

狻猊睥玉除，科斗罥银榜。庸超谢膻荤，媚祷怀肸蚃。

俗子空卑栖，至人廓遐想。相期访龙盘，何如游雁宕。

窗明诵《楞严》，林昏过魍魉。终然千仞颠，极彼九州广。

圆龛坐觅心，方具跪合掌。揽秀目颙颙，讨幽心养养。

沈绵阻客游，爽垲令人奖。境虚云压阑，江远浪浮桨。

挥清宜麈尾，翳静便鹤氅。域分三国鼎，淮凑百川辋。

喜弹青绮冠，倦曳绿玉杖。朝晴竟崎嵚，夜梦犹髴髣。

祝酒遣诗魔，搜句搔技痒。深推众壑宗，雄据诸峰长。

碧眼览益远，白髯联苦强。

地籁息箕簸，天孙遗女纺。金声调危铎，石华绣卑磉。

骑驴约兹后，惊猿记畴曩。资罄恐支离，腹果归莽苍。

间休幻安席，敏夺云门棒。竹露晓衾湿，松飙秋发爽。

玉树异风标，珠林列星朗。蹑屐去后齿，早炊囊宿滰。

吊古重追寻，披荒增慨慷。
满江红 赠既庭弟
宋琬（清代）

玉磬山房，西窗下、论文剪烛。儿女辈、挽衣问讯，酒浆相续。

往事堪惊如噩梦，新愁欲话难更仆。怅登山临水送将归，吾家玉。

春草句，劳心曲。隋苑外，逢南菊。叹雪中鸿爪，去来何速。

才子从来悲失路，斯人岂合栖空谷。约明春、邓尉看梅花，支公屋。
残腊二首
陆游（宋代）

残腊无多日，吾生又一年。
林塘明夕照，墟落淡春烟。
山色危栏角，梅花绿酒边。
岁时元自好，老病独凄然。
黄梅五首
陈师道（宋代）

黄里含真意，春容带薄寒。
欲知谁称面，遍插一枝看。
二十五日闻德莹弟讣音越三日悲不能禁以小诗
王炎（宋代）

我以官为累，君因病得衰。
岂知成永诀，不及待归期。
遣至书来疾，赍回药去迟。
余生来日短，终不免深悲。
覆舟二首 其二
杜甫（唐代）

竹宫时望拜，桂馆或求仙。姹女临波日，神光照夜年。

徒闻斩蛟剑，无复爨犀船。使者随秋色，迢迢独上天。
夜坐庵前
孔平仲（宋代）

人定鸟栖息，庵前聊倚栏。徘徊明月上，正在脩篁端。

清影冰玉碎，疏音环佩寒。翛然耳目静，觉此宇宙宽。

人生甘物役，汩没红尘间。宴坐得俄顷，境幽心已閒。

谅能长无事，自可驻朱颜。所以学道人，类多隐深山。
朱大夫见贻古鼎辞之而侑以一绝句
王世贞（明代）

博山青袅篆烟孤，未论酬君值有无。从向匡庐蹑云气，肯从人世觅香炉。
对雪 其二
戴鉴（清代）

虚斋帘不卷，谡谡打窗声。素色来书幌，无镫夜自明。
永嘉林氏集云庵索诗
韩淲（宋代）

太半交清曾著句，独馀师道更铭碑。海山磅礴知何处，人物联铭信一时。

以似诗书端可尚，允怀今古不堪悲。百年所种皆先德，宰木云庵过者思。
虔守霍大夫、监郡许朝奉见和，复次前韵
苏轼（宋代）

大邦安静治，小院得闲游。赣水雨已涨，廉泉春未流。

同烹贡茗雪，一洗瘴茅秋。秋思生莼鲙，寒衣待橘洲。

扬雄未有宅，王粲且登楼。老景无多日，归心梦几州。

敢因逃酒去，端为和诗留。旧箧藏新语，清风自满舟。
百字令 瓯东苦雨，和陆吴州夫子韵
顾贞观（清代）

花朝过也，问天公那得，许多风雨。自是春晴无三日，可惜流光难驻。

蜡屐冲泥，褰帷溅瀑，厌听黄鹂语。重来谢客，积愁堆满孤屿。

消受水驿山程，灯昏酒冷，梦儿中叨絮。儿女心肠英雄泪，抵死偏萦离绪。

烽火遥连，家书间隔，漂泊随鸳侣。芳时断梗，欲归题向何处。
题材湖州画像
杨长孺（宋代）

面有忧民色，天知报国心。
三年风月少，两鬓雪霜深。
更莫留形迹，何曾废古今。
不如随我去，相伴老山林。
和郑少尹祭中岳寺北访萧居士越上方
皇甫冉（唐代）

肃寺祠灵境，寻真到隐居。夤缘幽谷远，萧散白云馀。

晚节持僧律，他年著道书。海边曾狎鸟，濠上正观鱼。

寂静求无相，淳和睹太初。一峰绵岁月，万性任盈虚。

篱隔溪钟度，窗临涧木疏。谢公怀旧壑，回驾复何如。
喜迁莺·莫寻玄妙
佚名（宋代）

莫寻玄妙。我分明说破，修行关窍。战睡敌魔，忘情绝念，此是圣贤正教。饮食则定除疑，每日勤修觉照。莫差了。待无眠无睡，心方合道。别有玄和妙。炼气成神，自有金光罩。五气朝元，三花聚顶，水火运行颠倒。九阳结就还丹，射透灵台八表。功行了。向长生路上，闲游三岛。
陈几叟以了翁所作默堂箴见示且求余言拾其遗意作四绝句 其二
李纲（宋代）

言默当时俱是智，可言而默亦非真。君看王导虽贤者，不语犹能杀伯仁。
余试吏初期六十止今遂初原喜而赋之
陶梦桂（宋代）

小儿无力报明时，六十休官早自期。
今岁才週花甲子，此身已自菊东篱。
行年如许化未化，天命而今知不知。
休问圣贤千古事，从今诗酒是吾师。
颂古
释道颜（宋代）

殿上唤来先应喏，不知业识太茫茫。
虽然功德已成就，争柰当初不放光。
送懒云真士归龙虎山兼寄观海内史 其二
唐桂芳（明代）

半年不饮渴生吻，几日无诗愁满胸。客里都忘广信路，梦中如听贵溪钟。

仙机有女和云织，野碓无人带雨舂。从此别离千里外，将书何处觅行踪。
正仲思归作篆畦今夜月十诗非篆畦月乃雁苍月盖杜子美鄜州月之意也予作十章乃篆畦月也 其八
舒岳祥（宋代）

篆畦今夜月，政自使人怜。久废登山屐，愁催下濑船。

衰年免黄帽，旧习守青毡。东浙承平地，如今是近边。
延福里居，和林宽、何绍馀酬寄
黄滔（唐代）

长说愁吟逆旅中，一庭深雪一窗风。眼前道路无心觅，

象外烟霞有句通。几度相留侵鼓散，频闻会宿著僧同。

高情未以干时废，属和因知兴不穷。
菩萨蛮 题倪徵君惠麓图
王国器（元代）

秋声吹碎江南树。正是潇湘肠断处。一片古今愁。荒埼水乱流。

披图惊岁月。旧梦何堪说。追忆谩多情。人间无此情。
次韵李参政湖上杂咏录寄龙鹤坟庐
魏了翁（宋代）

皇天平四时，先春而后秋。
寒威夺仁气，惨惨纷百忧。
康世非我长，自许以一丘。
寄武当邵郎中书来欲寄物难将故戏之 其二
曹义（明代）

忆昔曾同禁苑游，花前风月几赓酬。别来云树分南北，一度相看一度愁。
恩赐御书呈同舍诸公
刘敞（宋代）

圣神绍先古，述作备新书。微生滥中秘，重赐等诸儒。

日月明天文，龟龙粲河图。精神骇耳目，黼藻贲泥涂。

发挥箧中藏，更得神宗初。光华混新旧，笔墨肖锱铢。

幸生尧禹间，而见典与谟。上为四方贺，善继古所无。

下窃私室荣，搢绅谁与俱。汉史探会稽，周臣览昆墟。

萧条千万里，筋力固已劬。而我独何人，荷宠安厥居。

受学庶无负，传家既多馀。愿从二三子，讲诵无时虚。
赠释达夫
刘安上（宋代）

云房依古城，阒静户常扃。苦行人难及，高吟鬼亦听。

望馀秋水远，定起暮山青。世谛都无念，逢人自说经。
南朝
石延年（宋代）

南朝人物尽清贤，不是风流即放言。三百年间却堪笑，绝无人可定中原。
别郑东溟同年 其二
王渐逵（明代）

玉扃馀闲散，灵纵漫眺游。星岩敞丹穴，蓬阁瞰瀛洲。

海水几清浅，云槎任去留。帝阍归召近，苍佩待螭头。
咏史上·何进
陈普（宋代）

龙骧虎步反狐疑，解事陈琳却似痴。
灭火不关千里草，汉家社稷付屠儿。
建除诗
萧察（南北朝）

建国惟神业，十世本灵长。除苛逾汉祖，徯后类殷汤。

满盈既亏逾，否运理还康。平阶今复睹，德星行见祥。

定寇资雄略，静乱属贤良。执讯穷郢鲁，吊伐遍徐扬。

破敌勋庸盛，佩紫日怀黄。危苗既已窜，妖沴亦云亡。

成功勒云社，治定理要荒。收戟归农器，牧马恣刍场。

开山接梯路，架海拟山梁。闭欲同彭老，延寿等东皇。
西江月·背日犹馀残雪
赵长卿（宋代）

背日犹余残雪，向阳初绽红梅。
腊寒那事更相宜。醉了还醒又醉。

堪笑多愁早老，管他闲是闲非。
对花酌酒两忘机。唱个哩誊啰哩。
偈颂一百二十三首
释崇岳（宋代）

空手把锄头，蚊子上铁牛。
步行骑水牛，黄河水逆流。
人从桥上过，猛虎当路坐。
桥流水不流，佛祖是仇雠。
雪中登楼望湖上和士亨作 其二
刘邦彦（明代）

凤山西下雪模糊，琪树琼林接故都。寒勒老梅香不放，欲搥羯鼓倩花奴。
赠三局能师二绝
苏辙（宋代）

得失从来似偶然，因师聊复问行年。
此生竟堕阴阳数，方信修行力未全。
鄂墓 其一
区大相（明代）

曾将遗事访朱仙，又见孤坟浙水边。南渡总无恢复意，中原空水誓师年。

战场地远馀春草，垄树林疏起夕烟。若使黄龙勋业就，遗封应更象祁连。
游宜兴法藏院观桂紫菊花
陈襄（宋代）

山茶花开菊花紫，青桂童童立花里。
柔姿翠干已可怜，更傍幽丛看花蕊。
山僧揖我临阶坐，眼到栏边心即喜。
便欲携归种郡齐，忍令此地风烟坦。
郑子玄不顾雨雪之难走潞河欲寻旧交予惧其或有嗟来也故作诗三章以慰其行 其一
李贽（明代）

雨雪东南行，贫交家上京。当时孔北海，极重郑康成。
茶筅
谢宗可（元代）

此君一节莹无瑕，夜听松声漱玉华。万缕引风归蟹眼，半瓶飞雪起龙牙。

香凝翠发云生脚，湿满苍髯浪卷花。到手纤毫皆尽力，多因不负玉川家。
念奴娇（赠妓善作墨梅）
辛弃疾（宋代）

江南尽处，堕玉京仙子，绝尘英秀。彩笔风流，偏解写、姑射冰姿清瘦。笑杀春工，细窥天巧，妙绝应难有。丹青图画，一时都愧凡陋。

还似篱落孤山，嫩寒清晓，只欠香沾袖。淡伫轻盈，谁付与、弄粉调朱纤手。疑是花神，朅来人世，占得佳名久。松篁佳韵，倩君添做三友。
次韵酬章教授
方岳（宋代）

江山渺愁予，岁月如羽疾。
适烹雨前茶，已擘霜后橘。
夜窗秋气悲，栩栩梦圭荜。
荒唐失饭牛，迂阔坐扪虱。
书生夫何愚，因子谓具述。
端平元二间，旧学赍良弼。
聘贤驿流庚，驭吏鱼去乙。
人言万化新，太平适今日。
起与锄耒辞，欲补万分一。
宁知事大谬，青衫乃吾桎。
五月谒吏铨，禁营干宥密。
六月道南徐，宵掠无宁室。
七月绝涛江，秦渺乱师律。
戍楼角声哀，夕烽酣战卒。
兵精书经天，肉食者遑恤。
临风一长叹，归计吾已必。
胡为痴儿事，屡奏齐王瑟。
愿言猛士心，经作班侯笔。
东隐
罗洪先（明代）

林居乃其业，岂曰远尘纷。日出亲耕凿，山深断见闻。

拙无言作赋，穷不送将文。我已甘逃世，年多未识君。
寄章泉
韩淲（宋代）

苔竹轩前笋，薰风已布阴。清诗谁可和，白酒自成斟。

顾我尘埃迹，思君泉石心。一贫驱就禄，不觉二毛侵。
鬼方道中二首
倪钅巨（明代）

垂老投荒极，风尘惨独行。
流离遭世难，贫贱得人轻。
烽起知兵合，岚开卜雨晴。
敢辞山路险，日暮且孤征。¤
和陈倅泛舟寄莹中德翁印老 其一
谢逸（宋代）

欲寻靖节访东皋，复忆禅翁隐妙高。月送征鸿遵露渚，舟随飞妙掠云涛。

知公气压陈惊座，顾我诗惭谢法曹。胆落旧闻温御史，至今蛟兽尚腾逃。
八月十王日夜寄友人
司马光（宋代）

故人音信绝，对月动相思。
清露滴红叶，此怀当告谁。
秋风广陵郭，正是望涛时。
送崇德州夏同知
周棐（元代）

慷慨持征节，雄谈息战尘。有生皆帝力，无地不王臣。

为国丹心在，论功白发新。他年忠义传，端合继前人。
病中柬张郎中臬
屠应埈（明代）

闭阁经时思悄然，绿阶芳草欲芊芊。
啼莺日送千门晓，宫树晴含万井烟。
东第绮罗淹白昼，西园桃李照芳年。
何时试共张京兆，走马章台垂柳边。
诉衷情（咏闲十首）
张抡（宋代）

闲中一卷圣贤书。耽玩意□□。潜心要游阃奥，须是下工夫。

今潜异，古潜殊。本同途。若明性理，一点灵台，万事都无。
二女篇赠李仲仙布政
江云龙（清代）

巢湖如洗镜，孤山如点黛。就中生二女，容颜婉娈对。

年纪颇相若，幼者弱一岁。闾里既相接，性情复相爱。

初七及下九，出入每连袂。同守不字贞，各抱知希贵。

毕竟幼者美，光华难久閟。空谷发幽香，清飔飘兰蕙。

朝扫峨眉月，夕解湘江佩。飞云撮其履，紫霙承其盖。

来去倏如风，游戏天人界。老女坐湖山，日抱泉石睡。

梦醒堕京华，王侯高甲第。其中多美女，艳妆争妖异。

冠髻峨以高，眉腰曲而细。自惭步屐非，欲进仍却退。

幼女翩然来，光艳照满地。邻妪啧称羡，室婢惊走避。

老女出迎将，掩扬增丑态。絺衣黯不光，荆钗理复坠。

怜我女贞木，惨淡无泽气。分我玳瑁簪，系我香罗带。

饰我百琲珠，一一生光怪。携手上香车，流轸衔飞辔。

大道易扬尘，长风彯轻旆。生惧一点污，芳兰竟体败。

每念旧湖山，结庐今仍在。野菊灿晚花，修竹洒晴翠。

自冷二女踪，庭宇生萧艾。绩女挑镫叹，田妇倚锄待。

会当联袂归，岁寒保松桧。
扇子诗 其十八
李石（宋代）

茶交君子之淡，酒饮圣人之清。醉为天下大老，睡则吾辈神兵。
府江棹歌十二首 其三
顾印愚（清代）

五两风微五板轻，春江滟滟縠纹平。沙头宿鹭莫惊起，凭藉烟波载酒行。
偈一首
张唐英（宋代）

言生本不生，言灭本不灭。觉路自分明，勿与迷者说。
阳春曲
李白（唐代）

芣苡生前径，含桃落小园。
春心自摇荡，百舌更多言。
军行
严粲（宋代）

野人自说老为农，旧识戎装纸画中。近日军行浑见惯，儿童嬉戏学刀弓。
和孙尉登空翠堂鼓琴酌茗有怀怜令二首
虞俦（宋代）

楼畔晴岚翠拂空，天教我辈一尊同。
只愁杨柳归来绿，却叹桃花去后红。
春事又还觞咏里，人生正堕别离中。
不堪搔首东南望，独立惊风叹断鸿。
再游径山
苏轼（宋代）

老人登山汗如濯，到山困卧呼不觉。
觉来五鼓日三竿，始信孤云天一握。
（古语云：孤云两角，去天一握。
）平生未省出艰险，两足惯曾行荦确。
含晖亭上望东溟，凌霄峰头挹南岳。
共爱丝杉翠丝乱，谁见玉芝红玉琢。
白云何事自来往，明月长圆无晦朔。
（山有白云峰、明月庵。
）冢上鸡鸣犹忆钦，山前凤舞远征璞。
雪窗驯兔元不死，烟岭孤猿苦难捉。
従来白足傲死生，不怕黄巾把刀槊。
榻上双痕凛然在，剑头一吷何须角。
（以上皆山中故事。
）嗟我昏顽晚闻道，与世龃龉空多学。
灵水先除眼界花，（龙井水洗眼有效。
）清诗为洗心源浊。
骚人未要逃竞病，禅老但喜闻剥啄。
此生更得几回来，従今有暇无辞数。
与潘浣先定男女婚姻
王邦畿（明代）

情怀开畅爱高吟，吉兆先教见六壬。坦腹敢誇先世事，名山时引向平心。

啾啾稚鸟依高树，矫矫长松下昼阴。最喜新盟联旧好，交情一倍重南金。
足弱感刘宾客跛牛叹
姜特立（宋代）

刘子怜跛牛，行将就庖宰。
云斯竟不免，觳觫有何罪。
为善无近名，月刀用则匮。
庄氏其至言，超然出形器。
秋日寻城东诸山颇历深险得诗八首 其一
顾璘（明代）

秋日端居愁不眠，出门骑马踏苍烟。衣沾湿翠经厓崿，耳洒寒声接涧泉。

梦到桃源询往代，疑逢石髓见灵仙。金陵岂独称佳丽，咫尺名山是洞天。
挽赵凡夫（二首）
王微（南北朝）

最难同学又同修，夫妇双栖百尺楼。
到得一丝不挂处，长空孤月自悠悠。
包山寺
王世贞（明代）

山名从鲍靓，寺榜尚萧梁。地拥诸峰合，天容一刹藏。

松楸深自老，橘柚早能香。随意尝僧供，支筇礼上方。
辛未春月由温州至处州道上杂咏 其五
郭式昌（清代）

云深石室白生虚，夜冷枯僧入定初。水月盈盈人不睡，但分清影与寒鱼。
和答国镇五绝 其一
欧阳澈（宋代）

仙风入骨楚臣骚，消得明皇赐绣袍。哦就新篇神物护，未饶禹锡擅诗豪。
自蔡河至陈州
刘攽（宋代）

舟行过林樾，密树相排挤。仰视青冥天，飞鸟犹不移。

临流方浩叹，照水分鬓眉。三十有二毛，中肠默兴悲。
偈颂一百六十首
释宗杲（宋代）

冤有头，债有主。
偶因失脚倒地，至今怨入骨髓。
南山有孤树
林景熙（宋代）

南山有孤树，寒乌夜绕之。
惊秋啼眇眇，风挠无宁枝。
托身未得所，振羽将逝兹。
高飞犯霜露，卑飞独茅茨。
乾坤岂不容，顾影空自疑。
徘徊向残月，欲堕已复支。
胡笳十八拍十八首008
王安石（宋代）

死生难有却回身，不忍重看旧写真。
暮去朝来颜色改，四时天气总愁人。
东风漫漫吹桃李，尽日独行春色里。
自经丧乱少睡眠，莺飞燕语长悄然。
置酒赋楼观月立夫有诗序别次韵
王灼（宋代）

西山自高爽，更上百尺楼。
月华出万象，独以寸目收。
寒光增灏出，山影接江流。
相从更几日，醉赏同一瓯。
诸君有大志，应销别去愁。
衣食才足守坟墓，记取龙钟马少游。
立春日妆成宜春花
朱淑真（宋代）

青幡碧胜缕金文，柳色梅花逐指新。却笑尚为儿女态，宝刀剪綵强为春。
大廷
赵崇嶓（宋代）

大廷新革晋春秋，王气宁知在荻洲。
泉下髯参心独快，不教司马恨枋头。
云巢 其二
释道潜（宋代）

九江秀色可揽结，谪仙爱彼巢云松。寂寞风流三百载，此轩奇观蹑前踪。
茉莉花
徐千里（宋代）

炎洲绿女雪为肌，十二朱阑月未移。
香逼簟纹眠不得，为渠醒过打钟时。
癸亥正月十日夜梦三山竹林中笋出甚盛欣然大
陆游（宋代）

新春身不到家园，东崦西村役梦魂。
一夜四出雷雨起，满林无数长龙孙。
舟次金陵怀寄历阳王掾相
贺铸（宋代）

昨时江北望江南，把酒离愁已不堪。
今夜江南望江北，抵掌清谈安可得。
历湖白下非吾乡，官身俗眼禁人狂。
後日扁舟更西去，江北江南两何处。
题郑县亭子（郑县游春亭在西溪上一名西溪亭）
杜甫（唐代）

郑县亭子涧之滨，户牖凭高发兴新。云断岳莲临大路，

天晴宫兴暗长春。巢边野雀群欺燕，花底山蜂远趁人。

更欲题诗满青竹，晚来幽独恐伤神。
散馀霞 题“云山留客图”
赵芬（清代）

名山名士成宾主。记倚筇延伫。佳处好结茅庵，莫匆匆便去。

多情小山桂树。也劝人且住。痴绝一片烟岚，更周遮别路。
自宽
华岳（宋代）

十事相寻九不谐，骨穷更值五行乖。
人情厚薄且随分，世态炎凉休挂怀。
家欲自丰无楮币，爨凭谁执有荆钗。
如今且任眼前过，他日功名殊未涯。
哭吕与叔四首 其四
周行己（宋代）

朝廷依制起三王，叹惜真儒半已亡。犹有伊川旧夫子，飘然鹤发照沧浪。
瑞鹤仙（自寿）
韩元吉（宋代）

好山横翠幕。更一水流烟，嫩阴成幄。薰风转林薄。笑劳生底事，成嗟离索。霞觞细酌。尽流年、青镜易觉。算芙蓉、玉井香翻，不减旧阶红药。

寂寞。草玄空老问字人稀，也胜投阁。骑鲸后约。追汗成，记寥廊。便风帆高挂，云涛千里，谁道蓬壶水弱。任蟠桃、满路千花，自开自落。
送鱼思别处士归有怀（一作南亭送张祜）
许浑（唐代）

宴罢众宾散，长歌携一卮。溪亭相送远，山郭独归迟。

风槛夕云散，月轩寒露滋。病来双鬓白，不是旧离时。
赠惟实师
成鹫（清代）

三岁小儿也道得，八十老翁行不得。斯言勘破天下人，谩向颠不争白黑。

惟公老矣胡为哉，眼如古佛心婴孩。自誇筋力过少壮，一日下山能几回。

下山相问何从去，攓蓬独与骷髅语。有时聚火煅坭牛，卓午烧泉散行路。

往还十日九带星，入门洗脚翻金经。冷钟冷磬破墙壁，世人两耳不得听。

我闻当今大禅宿，满口狐涎水漉漉。何如此公踏实地，慧且不修宁有福。

山僧忆昨四年前，星星短发垂两肩。与公相见发大笑，腐儒亦复谈枯禅。

须臾天昏风雨恶，头上乌纱吹折角。发长世短可怜生，善来比丘缘剃落。

咄哉往事勿复云，眼前有道不可闻。看公却似山中月，我作长天一片云。

片云明月何曾隔，公在山南我山北。但愿长从老赵州，庭前勘取孤生柏。
挽潘夫人
陈棣（宋代）

阆苑花归后，香残旧绮罗。
已应随逝水，无复步凌波。
遗训芬兰佩，慈容想月娥。
空山埋玉处，忍效鼓盆歌。
临江仙 其七
朱敦儒（宋代）

几日春愁无意绪，撚金剪绥慵拈。小楼终日怕凭阑。

一双新泪眼，千里旧关山。

苦恨碧云音信断，只教征雁空还。早知盟约是虚言。

枉裁诗字锦，悔寄泪痕笺。
题宋高宗六字碑
陆进（清代）

云门野寺古禅关，片石峨峨烟霭间。一自翠华来胜地，常留宸翰纪名山。

丹文不变千年色，碧藓难侵六字斑。堪笑花宫称广孝，君亲当日几时还？
偈颂一百六十首
释宗杲（宋代）

昨朝残腊尽，今日贺新年。
虎逐牛方急，东君令已行。
瑞雪已铺银世界，大家携手普贤让。
长相思
谭处端（元代）

得还无。合虚无。湛湛澄澄有若无。元初无更无。

理清虚，证空虚。一点灵源实若虚。光明彻太虚。
寄酬致政赵少师五首 其一
赵抃（宋代）

夙荷公知独久要，政堂平日幸为僚。新篇屡拜金琼赐，千里同风不为遥。
拜孙花翁墓下
仇远（元代）

水仙分火葬诗人，一片荒山野火焚。
荐菊有亭今作圃，埽松无火漫留坟。
蜗牛负壳黏碑石，老鹳攜雏入陇云。
欲把长箫歌楚些，却怜度曲不如君。
题金沙
王安石（宋代）

海棠开後数金沙，高架层层吐绛葩。
咫尺西城无力到，不知谁赏魏家花。
三月望访徐子颜
陈文蔚（宋代）

近有平林远有山，先生无日不开颜。
杜门有味心千古，何用浮名落世间。
回泽老
释慧空（宋代）

昔人住庵，水流菜叶。识者非之，况纸上墨。
赠义上人
丘葵（宋代）

足迹遍天涯，何年始出家。
去时双不借，归日一袈裟。
有句堪题壁，无魔敢散花。
至今清夜话，犹自带烟霞。
子方宗弟侧弄之璋
陈淳（宋代）

珍祥充塞故旁流，底信先传庆有由。
莫讶鸡胞宁吐凤，须知虎有已吞牛。
古来孽士皆荣达，此日宗支自颖尤。
蛰蛰绳绳从未艾，会看贵种出公侯。
送任学录归松江
郑元祐（元代）

海边委却钓鳌竿，鼓箧来吴佐学官。纠录尽推经术邃，藏修不学客毡寒。

篷窗夜听蒹葭雨，荠馔朝餐苜蓿盘。三载赋归春欲暮，柳花如雪暗江干。
题张处士溪居
王禹偁（宋代）

云里寒溪竹里桥，野人居处绝尘嚣。
病来芳草生渔艇，睡起残花落酒瓢。
闲把道书寻晚迳，静携茶鼎洗春潮。
长洲懒吏频过此，为爱盘餐有药苗。
三学院二首 其一
李鼗（宋代）

远岫朝来更爽，孤云徙倚长闲。飞出偶成霖雨，归来依旧青山。
春吟四绝
张榘（宋代）

沙渚清泠蒲叶水，野亭和暖杏花风。
此中佳趣无人会，牛背斜阳卧牧童。
赠云谷道士
胡仲弓（宋代）

身形如野鹤，飞去每离群。
玉馨随缘定，金丹与众分。
渴摇花上露，卧枕谷中云。
传得九仙诀，修真好似君。
次韵李举之立春四绝句 其三
洪适（宋代）

雪后疏梅正压枝，春来朝日已晖晖。痴儿公事何时了，一醉花前心似飞。
凯歌
项安世（宋代）

今年三月三，乐事今古稀。嘉陵江到武昌口，此时此日同□□。

北人不敢恃鞍马，西人不敢凭山溪。德安有高悦，匹马穿重围。

入城助守胆如斗，出城决战身如飞。城中扶出王与季，城外逐出信与随。

襄阳有赵淳，默坐谁得窥。一日熏尽西山狐，二日网尽东津鲵。

三日开门看江北，一人一骑无残遗。兴安有安丙，谈笑戮吴曦。

伪王乱领出深谷，长史捷布登前墀。铜梁玉垒见天日，瞿塘滟滪无蛟螭。

鄂州有老守，头白尚能诗。上言吾君善委任，下言吾相能指麾。

国家九九八十一万岁，璘雏褒孽休狂痴。
客有话故祕监京师旧宅因而伤之
李覯（宋代）

等闲荣谢已愁闻，况话三公极宠身。
青史尚为今世事，朱门不是旧时人。
文章散入诸蕃口，花药留添上国春。
生死交情浑易见，有谁过此为沾巾。
王子开朝散早年以疾病谢事还江阴求诗为别三首 其三
张耒（宋代）

避禄免危疾，弃铅得黄金。须眉蔼如漆，便觉老难侵。

江湖足幽遁，市卒或可寻。莫思芙蓉子，丹田乱君心。
秋夜长安邸中同叶叔明灯下酣饮至醉作时叶以闽中公务至
胡应麟（明代）

木叶纷纷堕翠苔，西山秋色半蓬莱。青灯载下陈蕃榻，浊酒频呼郭隗台。

云暝帝城双凤宿，月残仙掌片鸿来。无嗟宦辙风尘下，历块行占上驷才。
自广岩避暑西庵
张镃（宋代）

推枕欣朝凉，开户畏炎日。
驾言城西游，滞懑去如失。
山空秋易知，石近云屡出。
穿松得古寺，随喜听讲律。
士女蜂义来，蟠香散经帙。
嚣思摄正念，颇识动化术。
蔬饭有余饱，徐行纵閒逸。
隣庵亦窈深，绿杉间疎密。
殿宇焕新筑，不待方丈室。
相留屏俗情，话澹喜促膝。
修筠入支径，池亭面崷崒。
从容十数刻，佳趣领无佚。
风床卷青簟，露井放寒繂。
藕花杂蒲稍，芒气远如一。
纷尘惬虚静，诗成任荒庇。
殷雷唤飞雨，爽气定盈溢。
兴酣在景晚，归骑莫驰疾。
新霜更须来，携樽摘林橘。
追和张外史游仙诗（五首）
余善（明代）

不到麟洲五百年，归来风日尚依然。
稚龙化作雪衣女，来问东华古玉篇。